กรุงศรีปล่อยกู้เอสเอ็มอีดอกถูก 3 %
กรุงศรีช่วยผู้ประกอบการเอสเอ็มอีด้วยดอกเบี้ยพิเศษ 3 ปีแรก 3%
14 ก.พ. 2555

กรุงศรีช่วยผู้ประกอบการเอสเอ็มอีด้วยดอกเบี้ยพิเศษ 3 ปีแรก 3% 
นายสยาม ประสิทธิศิริกุล ประธานคณะเจ้าหน้าที่ด้านผลิตภัณฑ์ลูกค้าองค์กร กรุงศรีกรุ๊ป เปิดเผยว่า ทางกรุงศรีได้ให้การดูแลลูกค้าอย่างใกล้ชิดทั้งในระหว่างและหลังวิกฤตการณ์น้ำท่วมครั้งใหญ่ แม้ว่าปัจจุบันสถานการณ์ได้คลี่คลายลงแต่พบว่าผู้ประกอบการเอสเอ็มอีจำนวนมากยังคงมีภาระจากผลกระทบของสถานการณ์ดังกล่าว และมีความต้องการเงินทุนหมุนเวียนเสริมสภาพคล่อง เพื่อช่วยขับเคลื่อนและผลักดันธุรกิจให้เดินหน้าต่อไป จึงเป็นที่มาของแคมเปญพิเศษ กรุงศรีเอสเอ็มอี สินเชื่อทันใจ สำหรับธุรกิจเอสเอ็มอีที่ประสบอุทกภัย เพื่อตอบสนองต่อความต้องการของลูกค้า SME ในขณะนี้ ด้วยอัตราดอกเบี้ยต่ำเพียง 3% ในระยะเวลา 3 ปีแรก
ธนาคารกรุงศรีมั่นใจว่าแคมเปญนี้จะได้รับความนิยมอย่างสูงและจะช่วยขยายพอร์ตสินเชื่อเอสเอ็มอี ของกรุงศรีให้สามารถเติบโตตามเป้าหมายที่วางไว้ที่ 16% ในปี 2555 นี้ ซึ่งจะทำให้ยอดสินเชื่อ SME ทั้งหมดของธนาคารอยู่ที่ระดับ 180,000 ล้านบาท
"เราตระหนักดีว่าในโลกธุรกิจทุกๆ วินาทีมีค่ามาก ยิ่งหลังจากที่ได้ฝ่าฟันวิกฤตน้ำท่วมคร้งใหญ่ หากผู้ประกอบการสามารถขับเคลื่อนธุรกิจให้กลับมาเดินหน้าได้รวดเร็ว นั่นยิ่งหมายถึงโอกาสในการพัฒนา เติบโตและก้าวสู่ความสำเร็จในธุรกิจที่เพิ่มขึ้น กรุงศรีเอสเอ็มอี จึงออกแคมเปญพิเศษ กรุงศรีเอสเอ็มอี สินเชื่อทันใจ สำหรับธุรกิจเอสเอ็มอี ที่ประสบอุทกภัย โดยผู้ประกอบการจะรู้ผลการพิจารณาสินเชื่อเบื้องต้นภายใน 2 วันทำการ นับจากวันที่ธนาคารส่งเอสเอ็มเอส ยืนยันการได้รับข้อมูลและเอกสารครบถ้วนตามเงื่อนไขที่กำหนด เพื่อช่วยเร่งการฟื้นตัวและเสริมสร้างความแข็งแกร่งของลูกค้า SME ตั้งแต่ต้นปี 2555"นายสยามกล่าว
แคมเปญพิเศษนี้ จะช่วยให้ผู้ประกอบการ SME ซึ่งธุรกิจตั้งอยู่ในพื้นที่ประสบอุทกภัยตามประกาศของทางราชการในปี 2554 จะสามารถได้รับอนุมัติสินเชื่อด้วยวงเงินถึง 3 เท่า ของเงินฝากออมทรัพย์ที่เป็นหลักประกัน